Dit was my eerste hoofrol in 'n komedie by TRUK en met Francois Swart op sy beste, 'n wonderlike ondervinding. Ek het as 'n student hoofrolle gespeel in o.a. "Kammig 'n Kranke" en "Tartuffe" deur Molière maar met die produksie besef, ek het net maar die tippie van die ysberg geleer as student. Francois se ongelooflike tydsberekening, die "foefies" wat hy uitgedink het om die komiese situasies nog meer uit te bou en sy insig op wat 'n komedie laat werk, het jou elke dag opgewonde gemaak om te gaan werk. Daarby was die ander akteurs in die rolbesetting almal skreeusnaak. Dit was 'n pure plesier om elke dag saam met hulle te werk.